b'\n_START_ARTICLE_\nLitomy\xc5\xa1l\n_START_SECTION_\nZgodovina\n_START_PARAGRAPH_\nMesto je dobilo ine po Litomer\xc5\xbeih, enem od ve\xc4\x8d kot deset zahodnoslovanskih plemen, ki so se na \xc4\x8ce\xc5\xa1kem naselila v 6. stoletju. Nastalo je v 13. stoletju na mestu starega utrjenega naselja ob Trsteni\xc5\xa1ki cesti, pomembni trgovsko poti, ki je povezovala \xc4\x8ce\xc5\xa1ko in Moravsko._NEWLINE_Od 30. aprila 1344 do ukinitve med husitskimi vojnami leta 1474 leta je bil v mestu sede\xc5\xbe katoli\xc5\xa1ke \xc5\xa1kofije Leitomischl/Litomy\xc5\xa1l/Lutomislensis. \xc5\xa0kofija je bila ponovno ustanovljena leta 1970 kot naslovna \xc5\xa1kofija._NEWLINE_Do leta 1918 je Leitomischl\xe2\x80\x93Litomy\xc5\xa1l (staro nem\xc5\xa1ko ime je Leutomischl) spadal v Avstrijsko monarhijo. Bil je upravno sredi\xc5\xa1\xc4\x8de istoimenskega okro\xc5\xbeja, enega od 94 Bezirkshauptmannschaften ali okresn\xc3\xad hejtmanstv\xc3\xad na \xc4\x8ce\xc5\xa1kem. Nem\xc5\xa1ko prebivalstvo je bilo skladno z Bene\xc5\xa1evimi dekreti leta 1945 izgnano iz \xc4\x8ce\xc5\xa1ke.\n_START_SECTION_\nMestne znamenitosti\n_START_PARAGRAPH_\nGlavna mestna znamenitost je mogo\xc4\x8den renesan\xc4\x8dni grad, zgrajen v letih 1568\xe2\x80\x931581. Grad ne slovi samo po prefinjeni arhitekturi ampak tudi kot rojstna hi\xc5\xa1a \xc4\x8de\xc5\xa1kega skladatelja Bed\xc5\x99icha Smetane. Na raztegnjenem trgu, enem najve\xc4\x8djih na \xc4\x8ce\xc5\xa1kem, stojijo gotska mestna hi\xc5\xa1a in \xc5\xa1tevilne renesan\xc4\x8dne in baro\xc4\x8dne hi\xc5\xa1e. \xc5\xa0tevilne hi\xc5\xa1e imajo arkade in obokane pritli\xc4\x8dne prostore. Ena od najpomembnej\xc5\xa1ih je hi\xc5\xa1a U Ryt\xc3\xad\xc5\x99\xc5\xaf/Pri vitezu z nenavadnim pro\xc4\x8deljem._NEWLINE_V preteklosti je bilo mesto pomembno versko sredi\xc5\xa1\xc4\x8de. V njem je bila leta 1344 ustanovljena druga \xc4\x8de\xc5\xa1ka \xc5\xa1kofija, ki je bila med husitskimi vojnami ukinjena. V 19. stoletju je imela velik pomen mestna klasi\xc4\x8dna gimnazija._NEWLINE_Kulturna tradicija sega dale\xc4\x8d preko regionalnih in dr\xc5\xbeavnih meja. Izredna notranjost gradu, zlasti baro\xc4\x8dno grajsko gledali\xc5\xa1\xc4\x8de, amfiteater v grajskem parku in Smetanova hi\xc5\xa1a, so prizori\xc5\xa1\xc4\x8da \xc5\xa1tevilnih koncertov in gledali\xc5\xa1kih predstav, ki skozi celo leto bogatijo mestno \xc5\xbeivljenje. Leta 1994 je bilo v mestu sre\xc4\x8danje predsednikov sedmih srednjeevropskih dr\xc5\xbeav. Grajski kompleks je bil leta 1999 vpisan na seznam Unescove svetovne dedi\xc5\xa1\xc4\x8dine._NEWLINE_V Litomy\xc5\xa1lu je tudi Portmoneum, muzej umetnika in pisatelja Josefa V\xc3\xa1chala in njegovega ob\xc4\x8dudovalca Josefa Portmana, ki je naro\xc4\x8dil stenske poslikave in sam poslikal pohi\xc5\xa1tvo v hi\xc5\xa1i.\n_START_SECTION_\nUgledni me\xc5\xa1\xc4\x8dani\n_START_PARAGRAPH_\nV Litomy\xc5\xa1lu so bili rojeni skladatelj Bed\xc5\x99ich Smetana (1824\xe2\x80\x931884), zdravnik in oceanograf August Jilek (1819\xe2\x80\x931898), literarni zgodovinar in kritik Arne Nov\xc3\xa1k, literarni kritik Hubert Gordon Schauer in esperantski pisatelj Karel P\xc3\xad\xc4\x8d (1920\xe2\x80\x931995), avtor avtobiografskega romana La Litomi\xc5\x9dla Tombejo (Litomy\xc5\xa1lsko pokopali\xc5\xa1\xc4\x8de)._NEWLINE_V mestu je od leta 1834 do smrti prebivala Magdalena Dobromila Rettigov\xc3\xa1, avtorica prve v \xc4\x8de\xc5\xa1\xc4\x8dini napisane kuharske knjige._NEWLINE_V Litomy\xc5\xa1lu je od leta 1871 do 1874 kot u\xc4\x8ditelj slu\xc5\xbeboval Josef Ko\xc5\x99ensk\xc3\xbd (1847\xe2\x80\x931938), eden od najvidnej\xc5\xa1ih \xc4\x8de\xc5\xa1kih svetovnih potnikov. V Obokani galeriji litomy\xc5\xa1lskega gradu je stalna razstava kipov in slik sodobnega \xc4\x8de\xc5\xa1kega kiparja in oblikovalca Olbram Zoubeka.'